Ettepanek: NÕUKOGU OTSUS, millega kiidetakse heaks piiriveekogude ja rahvusvaheliste järvede kaitse ja kasutamise konventsiooni artiklite 25 ja 26 muudatus /* COM/2013/0239 final - 2013/0127 (NLE) */





SELETUSKIRI Ühinenud Rahvaste Organisatsiooni Euroopa Majanduskomisjoni piiriveekogude ja rahvusvaheliste järvede kaitse ja kasutamise konventsiooniga on ette nähtud veeressursside ühendatud juhtimisel põhineva Euroopa ühiste veeressursside alase koostöö õiguslik raamistik. Konventsiooni eesmärk on kehtestada kahe- või mitmepoolse koostöö raamistik, et vältida ja kontrollida piiriüleste vooluveekogude reostamist ja tagada veevarude ratsionaalne kasutamine ÜRO Euroopa Majanduskomisjoni riikides. Konventsioon kirjutati Euroopa Ühenduse poolt alla Helsingis 18. märtsil 1992 ja kiideti heaks nõukogu 24. juuli 1995. aasta otsusega 95/308/EÜ. Piiriveekogude ja rahvusvaheliste järvede kaitse ja kasutamise konventsiooni osalised väljendasid 2003. aasta kohtumisel soovi lubada ka väljaspool ÜRO Euroopa Majanduskomisjoni territooriumi asuvatel riikidel konventsiooniga ühineda, et edendada jõgede vesikondi hõlmavat koostööd kogu maailmas. Sellisele lähenemisviisile oli juba loodud pretsedent sellega, et terve rida ÜRO Euroopa Majanduskomisjoni keskkonnaalaseid konventsioone avati ühinemiseks väljaspool ÜRO Euroopa Majanduskomisjoni territooriumi asuvatele riikidele. Selliste konventsioonide hulka kuuluvad keskkonnainfo kättesaadavuse ja keskkonnaasjade otsustamises üldsuse osalemise ning neis asjus kohtu poole pöördumise konventsioon, piiriülese keskkonnamõju hindamise konventsioon ning tööstusõnnetuste piiriülest kahjustavat mõju piiriülestele vooluveekogudele käsitlev tsiviilvastutuse ja hüvitamise protokoll. Konventsiooniosalised võtsid 2003. aasta kohtumisel vastu muudatuse, millega avatakse konventsioon ühinemiseks igale ÜRO liikmesriigile, kelle ühinemine kiidetakse heaks konventsiooniosaliste kohtumisel. Euroopa Ühendus ja selle liikmesriigid osalesid konventsioonisalistena sellel kohtumisel ja toetasid muudatuse vastuvõtmist. Muudatus jõustub, kui selle on vastu võtnud kõik riigid ja organisatsioonid, kes olid konventsiooniosalised 28. novembril 2003. Kui muudatus jõustub, muutub konventsioon eriti oluliseks riikide jaoks, mis piirnevad ÜRO Euroopa Majanduskomisjoni territooriumiga, nagu Afganistan, Hiina, Iraani Islamivabariik ja teatavad Kesk-Aasia riigid. Mõned neist riikidest on avaldanud huvi konventsiooniga ühinemise vastu. Nende osalemine konventsioonis on kasulik, kuna see edendab piiriveekogude majandamise alast koostööd, eriti kui võtta arvesse, et kliimamuutuse, kõrbestumise ja veele juurdepääsu tähtsuse surve stabiilsusele ja julgeolekule suureneb. Pärast muudatuse vastuvõtmist 2003. aastal on suur enamik konventsiooniosalisi selle juba ametlikult heaks kiitnud. EL on üks väheseid konventsiooniosalisi, kellel tuleb see muudatus veel heaks kiita. Eespool öeldut arvestades on kohane, et Euroopa Liit võtaks nüüd vastu muudatuse, millega konventsioon avatakse ühinemiseks kõikidele maailma riikidele ja võimaldatakse sellega ühineda ÜRO Euroopa Majanduskomisjoni mitte kuuluvatel riikidel, kes seda soovivad. 2013/0127 (NLE) Ettepanek: NÕUKOGU OTSUS, millega kiidetakse heaks piiriveekogude ja rahvusvaheliste järvede kaitse ja kasutamise konventsiooni artiklite 25 ja 26 muudatus EUROOPA LIIDU NÕUKOGU, võttes arvesse Euroopa Liidu toimimise lepingut, eelkõige selle artikli 192 lõiget 1 koostoimes artikli 218 lõike 6 punktiga a, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[1] ning arvestades järgmist: (1) Euroopa Liit on piiriveekogude ja rahvusvaheliste järvede kaitse ja kasutamise konventsiooni osaline pärast selle heakskiitmist 1995. aastal[2]. (2) Konventsiooni peamine eesmärk on luua kahe- või mitmepoolse koostöö raamistik, et vältida ja kontrollida piiriüleste vooluveekogude reostamist ja tagada veevarude ratsionaalne kasutamine Ühinenud Rahvaste Organisatsiooni Euroopa Majanduskomisjoni liikmesriikides. (3) Piiriveekogude ja rahvusvaheliste järvede kaitse ja kasutamise konventsiooni osalised väljendasid 2003. aasta kohtumisel soovi lubada ka väljaspool Ühinenud Rahvaste Organisatsiooni Euroopa Majanduskomisjoni territooriumi asuvatel riikidel konventsiooniga ühineda, et edendada jõgede vesikondi hõlmavat koostööd kogu maailmas. (4) Muud ÜRO Euroopa Majanduskomisjoni keskkonnaalased konventsioonid (st keskkonnainfo kättesaadavuse ja keskkonnaasjade otsustamises üldsuse osalemise ning neis asjus kohtu poole pöördumise konventsioon ning piiriülese keskkonnamõju hindamise konventsioon) on avatud ühinemiseks väljaspool ÜRO Euroopa Majanduskomisjoni territooriumi asuvatele riikidele. (5) Euroopa Ühendus osales konventsiooniosaliste 2003. aasta kohtumisel, kus võeti vastu muudatus, millega avatakse konventsioon ühinemiseks igale ÜRO liikmesriigile, kelle ühinemine kiidetakse heaks konventsiooniosaliste kohtumisel. (6) Muudatus jõustub, kui selle on vastu võtnud kõik riigid ja organisatsioonid, kes olid konventsiooniosalised 28. novembril 2003. (7) Muudatus tuleks Euroopa Liidu nimel heaks kiita, ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse Euroopa Liidu poolt heaks piiriveekogude ja rahvusvaheliste järvede kaitse ja kasutamise konventsiooni osaliste kolmandal kohtumisel vastuvõetud konventsiooni artiklite 25 ja 26 muudatus (edaspidi „muudatus”), millega konventsioon avatakse ühinemiseks kõikidele ÜRO liikmesriikidele. Muudatuse tekst on lisatud käesolevale otsusele. Artikkel 2 Nõukogu eesistuja nimetab isiku, kes on volitatud Euroopa Liidu nimel hoiule andma muudatuse heakskiidukirjad, mis on ette nähtud konventsiooni artikli 21 lõikega 4, et väljendada Euroopa Liidu nõusolekut end muudatusega siduda. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja LISA VEE KONVENTSIOONI MUUDATUS a) Konventsiooni artiklisse 25 lisatakse lõike 2 järele uus lõige järgmises sõnastuses: „3. Riik, kellele ei ole viidatud lõikes 2, kuid kes on Ühinenud Rahvaste Organisatsiooni liikmesriik, võib konventsiooniga ühineda, kui ühinemine on heaks kiidetud konventsiooniosaliste kohtumisel. Oma ühinemiskirjas peab see riik deklareerima, et tema konventsiooniga ühinemine kiideti heaks konventsiooniosaliste kohtumisel, märkides heakskiidu saamise kuupäeva. Ühtegi Ühinenud Rahvaste Organisatsiooni liikmesriigi konventsiooniga ühinemise taotlust ei võeta konventsiooniosaliste kohtumisel arutusele, kui see lõige ei ole jõustunud kõikide riikide ja organisatsioonide suhtes, kes olid konventsiooniosalised 28. novembril 2003.” ning ülejäänud lõiked nummerdatakse vastavalt ümber; b) artikli 26 lõikesse 3 lisatakse pärast sõnu „viidati 23. artiklis” sõnad „või 25. artikli lõikes 3”. [1] ELT C , , lk . [2] EÜT L 186, 5.8.1995, lk 42–43.